VIKTIG INFORMASJON OM KORONAREGLER OG TILTAK

**Til alle foreldre til barn i barnehagane og småskulen (1.-4. trinn) i Kviteseid kommune**

*Eg sender dette brevet til dykk som har barn i småskulen og i barnehagen. Eit anna brev blir sendt ut til dei som har barn på mellomtrinnet og ungdomsskolen. Breva er forskjellige og foreldre som mottar begge breva må lese begge breva.*

Barnehagane og skulen har starta opp igjen etter sommaren. Heile 2020 har blitt påverka av korona på ein eller annan måte. Vi må alle saman fortsette dugnaden med å unngå smitte av både korona, men også av alle andre luftvegsinfeksjonar. Det er viktig å redusere alle formar for luftvegssmitte i samfunnet, sidan det er vanskeleg å skilje symptom på lett koronasmitte frå symptom på lett luftvegssmitte.

For at barnehagane, skular og arbeidsplasser skal kunne vere i drift, så må fleire reglar haldast. Heile samfunnet blir styrt etter tre grunnpilarar for å hindre smittespreiing i Noreg. Desse tre pilarane er at sjuke personar ikkje skal vere i barnehage, skule eller på jobb, at alle må halde god hygiene, både handhygiene og hostehygiene, og at ein skal ha redusert kontakt og halde naudsynt avstand.

Dette brevet handlar om den fyrste av desse grunnpilarane. Kva er sjukdom, når er ein frisk, kven skal testas og når kan ein tilbake i barnehage, skule eller på jobb. Avstand- og hygienetiltaka reknar eg med er godt kjent hos alle nå.

Kven er sjuke?

Alle med symptom på luftvegssmitte reknast som sjuke. Det kan vere hoste, feber, sår hals eller nyoppstått snørr som er symptom. Det er nok å ha eit av symptoma, og ein skal vere heime for ikkje å spreie smitte til andre. Det einaste unnataket er dersom det hos barn under 10 år er BARE snørr og barnet elles er i god allmenntilstand, då kan barnet på skulen eller i barnehagen.

Kva er god allmenntilstand?

Barnet skal vere like aktivt med i leiken som tidlegare, han/ho skal ikkje vere slappare, ikkje vere meir sutrete eller grinete enn normalt.

Dette tyder at eit barn som har snørr som einaste symptom, men som i tillegg er meir sutrete og ikkje ynskjer å vere med i leiken like lett som før, går ikkje under kategorien «bare snørr, men har god allmenntilstand». Det er eit barn som har «snørr og er i redusert allmenntilstand».

Skal små barn koronatestast?

Ja, det skal dei. Dersom barnet har symptom over to dagar, er anbefalinga å teste barnet. Ring til legekontoret for å avtale tidspunkt for testing. Det blir gjennomført testing ca. kl. 11:00 kvar dag, men ring på førehand, slik at legekontoret kan registrere kven det gjeld og fylle ut naudsynte skjema i forkant.

Når skal barnet tilbake til barnehagen eller skulen?

Her er det fleire kriterium som ALLE må vere oppfylt. Barnet skal, dersom det er sjukt i over 48 timer, ta ein koronatest. Barnet har ikkje lov til å gå tilbake til barnehage eller skule før svaret på denne prøva ligg føre, og prøva viser at barnet ikkje er koronasmitta. Medan ein ventar på testresultatet, er barnet faktisk pålagt karantene. I karantenetida får barnet ikkje lov til å ta imot eller dra på besøk til andre. Resten av husstanden er, dersom dei er friske, ikkje i karantene.

I tillegg til negativt resultat, må barnet også vere symptomfri. Dersom snørr er einaste symptom hos barnet, så må barnet ha oppnådd god allmenntilstand. Det er med andre ord ikkje nok at koronatesten er negativ.

Kva med langvarige luftvegssymptom? Må barnet vere heime i fleire veker?

Barn under 10 år kan tilbake til barnehage eller skule etter at dei har testa negativt på korona og blitt symptomfrie, eller dersom barnet fortsatt bare har snørr, men har fått god allmenntilstand. Ein ordinær luftvegsinfeksjon tar to til tre veker. Det kan med andre ord bli langvarige opphald heime.

Nokon har luftvegsinfeksjonsliknande plager, men har ikkje luftvegsinfeksjon. Nokon kan vere allergiske for planter, dyr eller anna. Dersom luftvegssymptomplagene forsvinn med allergimedisin, så er det mest sannsynleg ein allergi og ikkje luftvegsinfeksjon. Allergikarar skal ta allergimedisin og ikkje vere heime frå skulen.

Kvifor må det vere så strenge reglar, sjølv i Kviteseid kommune, kor vi ennå ikkje har fått påvist koronasmitte?

* Vi har ikkje fått kjent koronasmitte, og vi vil heller ikkje ha det
* Dei som jobbar i skulen blir utsett for luftvegssmitte når barna har luftvegssmitte. Dei har ikkje lov til å møte opp på jobb om dei har symptom på luftvegssmitte. Utan tilsette, kan vi ikkje drifte barnehage og skule.
* Dersom eit barn i barnehagen eller skulen har luftvegssmitte, kan andre barn bli smitta. Dei andre barna trekker smitta heim til sine familiar. Mange foreldre har kritiske jobbar i kommunen. Vi må unngå sjukefråvær på KOS, i heimesjukepleia, i teknisk etat, i skulane og barnehagane m.m.

Med helsing

Anne Ruth Syrtveit Mikalsen, Kommuneoverlege i Kviteseid